b'\n_START_ARTICLE_\nSamostan Ksiropotam\n_START_SECTION_\nIme\n_START_PARAGRAPH_\nKsiropotam v gr\xc5\xa1\xc4\x8dini pomeni suha reka (\xce\xbe\xce\xb7\xcf\x81\xcf\x8c\xcf\x82 \xe2\x80\x94 suh; \xcf\x80\xce\xbf\xcf\x84\xce\xb1\xce\xbc\xcf\x8c\xcf\x82 \xe2\x80\x94 reka). Samostan stoji nedale\xc4\x8d od korita presahle reke, po kateri je domnevno dobil ime.\n_START_SECTION_\nGeografski polo\xc5\xbeaj\n_START_PARAGRAPH_\nSamostan stoji v osrednjem delu ju\xc5\xbene obale Svete gore nad luko Dafni na nadmorski vi\xc5\xa1ini 192 m.\n_START_SECTION_\nZgodovina\n_START_PARAGRAPH_\nKsiropotam je eden od najstarej\xc5\xa1ih samostanov na Atosu. Po izro\xc4\x8dilu, omenjenem v zapisu iz 9. stoletja, ga je v 5. stoletju ustanovila bizantinska cesarica Pulherija. Samostan je bil ve\xc4\x8dkrat poru\xc5\xa1en in obnovljen. Prvi\xc4\x8d so ga opusto\xc5\xa1ili Arabci v 8. stoletju. V 10. stoletju ga je obnovil cesar Roman I. Lekapen. Do 13. stoletja je bil zaradi ogromnih zemlji\xc5\xa1kih posesti eden od najbogatej\xc5\xa1ih samostanov na Atosu._NEWLINE_Drugi\xc4\x8d so ga med \xc4\x8detrto kri\xc5\xbearsko vojno v 13. stoletju opusto\xc5\xbeili zahodnoevropski kri\xc5\xbearji. Leta 1280 je Ksiropotam sprejel Lyonsko unijo z rimskokatoli\xc5\xa1ko cerkvijo. Kasneje v 13. stoletju je bil poru\xc5\xa1en zaradi potresa. Obnovil ga je cesar Andronik II. Paleolog v 14. stoletju. _NEWLINE_V 14. in 15. stoletju so samostanu pomagali srbski vladarji in velika\xc5\xa1i, ki so imeli  zasluge z izgradnjo stolpa, obzidja in kapele, posve\xc4\x8dene presvetli materi Bo\xc5\xbeji. Car Stefan Du\xc5\xa1an je samostan obdaroval leta  1346, despot \xc4\x90ura\xc4\x91 Brankovi\xc4\x87 pa je leta 1445 pomagal zgraditi katolikon (osrednja cerkev). Po padcu Carigrada leta 1453 je samostan ostal brez pokroviteljev. Za samostan so se za\xc4\x8deli te\xc5\xbeki \xc4\x8dasi. _NEWLINE_Leta 1489 je bilo v samostanu 90 menihov. _NEWLINE_V po\xc5\xbearu leta 1507 je pogorel skoraj cel samostan. Menihi so uspeli re\xc5\xa1iti samo dragocenosti in zakladnico. V ato\xc5\xa1ki hierarhiji je padel s petega na osmo mesto. Obnoviti ga je pomagal sultan Selim I., kateremu xse je prikazalo \xc5\xa1tirideset mu\xc4\x8dencev iz Sebaste in mu pomagalo zmagati na vojnem pohodu proti Egiptu.  Samostan hrani sultanov hati\xc5\xa1erif, izdan 9. marca 1520,  s katerim je samostan bogato obdaril in mu podelil dav\xc4\x8dne olaj\xc5\xa1ave. V 16.  stoletju so samostanu pomagali vla\xc5\xa1ki vojvode._NEWLINE_Leta 1609 je samostan ponovno pogorel. Da bi zbrali denar za njegovo obnovo, so menihi organizirali razstavljanje svoje najve\xc4\x8dje dragocenosti, pravega kri\xc5\xbea, po vla\xc5\xa1kih mestih. Za pomo\xc4\x8d so zaprosili tudi vla\xc5\xa1ke vojvode. Leta 1659 je bilo v samostanu 23 menihov. V tem \xc4\x8dasu sta bila samostanu zelo naklonjena dva vaseljenska patriarha: Timotej II., ki je samostan bogato obdaroval, in Metod III., ki ga je leta 1671 povzdignil v rang "patriarhalnega in stavropigijalnega samostana". Ta naslov \xc5\xa1e vedno velja za njegov uradni naslov. _NEWLINE_V 18. stoletju je s prihodom meniha Kesarija Deponteja ugled samostana ponovno za\xc4\x8del rasti. Vla\xc5\xa1ki knezi so pripomogli, da je samostan dobil sedanji videz. Leta 1761 je bila kon\xc4\x8dana gradnja cerkve, njena poslikava pa leta 1783. Vzhodni del in ju\xc5\xbeni del konaka (bivalni prostori) sta bila zgrajena leta 1760 oziroma 1776._NEWLINE_Med gr\xc5\xa1ko vstajo je bila  v samostanu od leta 1821 do 1829 name\xc5\xa1\xc4\x8dena tur\xc5\xa1ka voja\xc5\xa1ka enota, ker se je dalo iz njega opazovati ves Singi\xc5\xa1ki zaliv. V tam \xc4\x8dasu se je ve\xc4\x8dina menihov preselila v samostanski podru\xc5\xbenici v Skopelosu in  Naksosu. _NEWLINE_Po\xc5\xbear 4. marca 1952 je uni\xc4\x8dil severni in vzhodni del konaka. Obnovljen je bil iz gr\xc5\xa1kega dr\xc5\xbeavnega prora\xc4\x8duna._NEWLINE_V po\xc5\xbearu leta 1973 je zgorel del severnega in vzhodnega konaka in bil kasneje obnovljen.\n_START_SECTION_\nIzro\xc4\x8dili\n_START_PARAGRAPH_\nV Ksirpotamu in drugih ato\xc5\xa1kih samostanih se je ohranilo izro\xc4\x8dilo, povezano z Drugim lyonskim koncilom._NEWLINE_Po prvem se je med ma\xc5\xa1o, pri kateri je prisostvoval  tudi cesar Mihael VIII. Paleolog, zgodil potres, v katerem se je samotan poru\xc5\xa1il, cesar pa se je komaj re\xc5\xa1il. _NEWLINE_Po drugem je na praznik \xc5\xa0tiridesetih mu\xc4\x8dencev vsako leto na zidu oltarja zraslo \xc5\xa1tirideset gob, ki so jih menihi razrezali in kot blagoslov delili prisotnim. Po lyonskem koncilu so gobe prenehale rasti.\n_START_SECTION_\nArhitektura\n_START_PARAGRAPH_\nSamostan Ksiropotam je tipi\xc4\x8den predstavnih ato\xc5\xa1ke athitekture. Samostanske cerkev ima obliko kri\xc5\xbea s pet kupolami in dvema paraklisoma (kapela). Za razliko od ve\xc4\x8dine pravoslavnih cerkva, ki so obrnjene proti vzhodu, je ksiropotmska cerkev zaradi konfiguracije terena obrnjena proti severu. Ikonostas je umetnina, izdelana v globokem lesorezu. Na freskah so podpisani Konstantin, Atanazij in Naum iz Kor\xc4\x8de._NEWLINE_Samostan ima v konaku in okolici \xc5\xa1e 14 kapel. Nasproti vhoda v glavno cerkev je jedilnica, poslikana po naro\xc4\x8dilu vla\xc5\xa1kega vojvode Aleksandra Gike leta 1859. Na freskah sta podpisana meniha Sofronij in  Nikifor.\n_START_SECTION_\nSamostan danes\n_START_PARAGRAPH_\nIguman samostana je arhimandrit Josif. Samostansko bratstvo je leta 2010 \xc5\xa1telo tridset menihov.'